C 42/22

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2020/C 42/06)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Muscadet Sèvre et Maine”

Referentni broj: PDO-FR-A0494-AM01

Datum obavijesti: 14.11.2019.

OPIS I RAZLOZI ODOBRENE IZMJENE

1. Dodatni zemljopisni nazivi

Prihvaćena su četiri nova dodatna zemljopisna naziva za oznaku „Muscadet Sèvre et Maine”, i to „Château-Thébaud”, „Goulaine”, „Monnières - Saint-Fiacre” i „Mouzillon – Tillières” (članak 120. stavak 1. točka (g) Uredbe (UE) br. 1308/2013)

Navedene izmjene dovele su do promjena u specifikaciji u sljedećim točkama poglavlja 1. specifikacije (koje se odnose na odredbe o dodatnim zemljopisnim nazivima oznake „Muscadet Sèvre et Maine”, a četiri nova dodatna zemljopisna naziva preuzimaju posebne odredbe postojećih dodatnih zemljopisnih naziva):

— odjeljku II. točki 2. o zemljopisnim nazivima

— odjeljku IV. točki 1. podtočki (b) o zemljopisnom području

— odjeljku IV. točki 2. podtočki (b) o ograničenom području čestice

— odjeljku IV. točki 3. podtočki (b) o području u neposrednoj blizini

— odjeljku VI. točki 1. podtočki (b) o pravilima rezidbe

— odjeljku VI. točki 1. podtočki (d) o najvećem opterećenju po čestici

— odjeljku VII. točki 2. podtočki (a) o udjelu šećera u grožđu

— odjeljku VII. točki 2. podtočki (b) o prirodnoj alkoholnoj jakosti po volumenu

— odjeljku VIII. točki 1. o prinosu

— odjeljku VIII. točki 2. podtočki (b) o početku proizvodnje mlade vinove loze

— odjeljku IX. točki 2. podtočkama (b) i (c) o držanju vina na vinskom talogu

— odjeljku IX. točki 3. podtočki (d) o pakiranju u vinskom podrumu

— odjeljku IX. točki 5. o datumu stavljanja na tržište potrošačima

— odjeljku XII. točki 2. podtočki (c) o oznaci godine berbe

Navedene izmjene dovele su do promjena u specifikaciji u sljedećim točkama poglavlja 2. specifikacije (koje se odnose na odredbe o dodatnim zemljopisnim nazivima oznake „Muscadet Sèvre et Maine”, a četiri nova dodatna zemljopisna naziva preuzimaju posebne odredbe postojećih dodatnih zemljopisnih naziva):

— odjeljku I. točki 1. o izjavi o namjeni čestica

— odjeljku I. točki 2. o izjavi o zahtjevu

— odjeljku I. točki 4. podtočki (b) o izjavi o pakiranju.

Navedena četiri nova dodatna zemljopisna naziva odnose se na posebna područja:

— područje „Château-Thébaud”, koje se nalazi na zapadu, na uzvisinama uz Mainu, osigurava klimu povoljnu za rano dozrijevanje i čija tla, nastala od gnajsa i grandiorita, omogućuju da vinova loza duboko pusti korijenje, a daju mošt bogat organskim kiselinama koje, nakon dugotrajnog dozrijevanja, pogoduju kvalitetnim vinima čiji svjež i mineralan okus dugo ostaje u ustima,

— područje „Goulaine”, na kojem zemljišta, razvijena na neznatno alteriranim metamorfnim stijenama, u klimi koju u velikoj mjeri ublažava blizina rijeke Loire i močvara, pogoduju brzom dozrijevanju grožđa koje, zahvaljujući ranoj berbi u trenutku pune zrelosti, daju izražajna, uravnotežena i pitka vina s aromama svježeg i suhog voća,

— područje „Monnières – Saint-Fiacre” nalazi se na brežuljcima i obroncima duž rijeke Sèvre, a njegova tla, razvijena na slabo kiselom, usitnjenom ili alteriranom gnajsu, dovode do spore kinetike dozrijevanja, što omogućuje dobivanje vrlo zrela grožđa koje daje bogata i jaka vina, s notama zrelog pa sve do ušećerenog voća,

— „Mouzillon – Tillière”, na istoku vinograda, gdje uzajamno djelovanje kontinentalnije klime i pjeskovito-glinastih tla nastalih na slabo alteriranim stijenama gabro, pogoduje izrazitom dozrijevanju, čime se dobivaju vina koja s vremenom, nakon pažljiva dozrijevanja, imaju intenzivne arome s notama brioša i začina te voćnim i cvjetnim notama,

U skladu s time izmijenjen je i jedinstveni dokument.

2. Zemljopisno područje

Posljedica revizije zemljopisnog područja oznake „Muscadet Sèvre et Maine” jest sljedeća:

— dodaju se dvije općine (Remouillé, Saint-Hilaire-de-Clisson) i šest dijelova općina (Le Bignon, Gétigné, Montbert, Les Sorinières, Cugand, Saint-Hilaire-de-Loulay) jer su sve te općine dio zemljopisnog područja regionalne oznake „Muscadet”,

— isključuje se dio općine (Le Loroux-Bottereau) nakon što se radilo na tome da se vinograd ograniči na područja na kojima je zadržana kvaliteta vinogradarstva.

K tome, došlo je do izmjena teksta: novi popis upravnih jedinica uzima u obzir spajanja ili druge izmjene u upravnoj podjeli na područja koje su uslijedile nakon odobrenja specifikacije. Radi veće pravne sigurnosti taj se popis temelji na verziji službenog zemljopisnog šifrarnika koji je na snazi i kojeg svake godine objavljuje INSEE.

U skladu s time jedinstveni dokument mijenja se u pogledu zemljopisnog područja i povezanosti s podrijetlom.

3. Razgraničeno područje čestice

U poglavlju 1. odjeljku IV. točki 2. specifikacije, nakon riječi „19. svibnja 2011.” dodaju se riječi „i 20. lipnja 2018.”, a nakon riječi „10. veljače 2011.” dodaju se riječi „i 3. svibnja 2017.”.

Tom su izmjenom dodani datumi na koje je nacionalno nadležno tijelo odobrilo izmjenu razgraničenog područja čestice unutar zemljopisnog područja proizvodnje. Razgraničenje čestica provodi se utvrđivanjem čestica unutar zemljopisnog područja proizvodnje koje su pogodne za proizvodnju grožđa namijenjenog za zaštićenu oznaku izvornosti.

Ta izmjena ne utječe na jedinstveni dokument.

4. Područje u neposrednoj blizini

Nakon spajanja općine i revizije zemljopisnog područja ažurira se područje u neposrednoj blizini. Ukupno područje proizvodnje vina s predmetnom oznakom ne mijenja se.

U skladu s time jedinstveni dokument mijenja se u točki 9., koja se odnosi na dodatne uvjete.

5. Odredbe u području poljoprivrede i okoliša

U poglavlju 1. odjeljku IV. točki 2. dodaje se sljedeći tekst: „Između svih redova vinove loze namijenjene proizvodnji vina koja bi mogla nositi dodatne zemljopisne nazive ‚Château-Thébaud’, ‚Clisson’, ‚Gorges’, ‚Goulaine’, ‚Monnières – Saint-Fiacre’, ‚Mouzillon – Tillières’ i ‚Le Pallet’ mehaničkim ili fizičkim sredstvima osigurava se kontrola zasađene ili samonikle vegetacije.”

Navedena izmjena prati najnovije promjene u praksama gospodarskih subjekata u korist agroekologije. Odražava rastuću brigu za okoliš koja se uzima u obzir u načinima obrađivanja zemlje. Poticanje mehaničke kontrole vegetacije dovodi do smanjenja upotrebe kemijskih herbicida.

Ta izmjena ne utječe na jedinstveni dokument.

6. Prijevoz

U odjeljku VII. točki 1. dodaje se podtočka „(b) – Posebne odredbe o prijevozu ubranog grožđa

Ubrano grožđe namijenjeno proizvodnji vina koja bi mogla nositi dodatne zemljopisne nazive ‚Château-Thébaud’, ‚Clisson’, ‚Gorges’, ‚Goulaine’, ‚Monnières – Saint-Fiacre’, ‚Mouzillon – Tillières’ i ‚Le Pallet’ tijekom prijevoza od mjesta berbe do objekta za prešanje mora se zaštititi od kiše, a kako bi se spriječilo njegovo slijeganje, najveća težina grožđa po košari iznosi 8000 kg.”

Ograničenjem težine grožđa u košarama smanjuje se oštećenje grožđa tijekom prijevoza kako bi se osigurala najveća kvaliteta za dodatne zemljopisne nazive.

Ta izmjena ne utječe na jedinstveni dokument.

7. Enološki postupci

U odjeljku IX. točki 1. dodaje se rečenica „U trenutku pakiranja ili prvog slanja izvan vinskih podruma još se uvijek nalaze na svojem sitnom talogu.”

Držanje vina na sitnom talogu omogućuje da proizvod poprimi sva svojstva s naglaskom na zaokruženost. Time se potvrđuje i ističe podjela različitih oznaka Muscadet.

U skladu s time jedinstveni dokument mijenja se u dijelu koji se odnosi na enološke postupke.

8. Termička obrada

Briše se zabrana primjene toplinske obrade vina koja upućuje na temperature iznad 40 °C. Svrha izmjene jest da se gospodarskim subjektima ponude sva moguća tehnička sredstva za suočavanje s posljedicama zahtjevnih godina berbe, obilježenih organoleptičkim odstupanjima zbog koji vina imaju okus po plijesni i zemlji. Pokazalo se da tehnika zagrijavanja mošta, takozvana termovinifikacija, ima znatno manje posljedica za vina u pogledu slabljenja i gubitka punoće nego upotreba srednje poroznog enološkog ugljena.

Navedena je zabrana zadržana za sedam dodatnih zemljopisnih naziva.

U skladu s time jedinstveni dokument mijenja se u dijelu koji se odnosi na enološke postupke.

9. Pakiranje

Kraj razdoblja pakiranja vina s oznakom „sur lie” (vino koje se drži na vinskom talogu) pomiče se s 30. studenoga na 31. prosinca. Izmjena omogućuje produljenje za jedan mjesec razdoblja punjenja u boce vina s oznakom „sur lie” kako bi se optimiziralo razdoblje stavljanja na tržište te kategorije, a da se zbog toga ne mijenja zaokruženost povezana s blagom pjenušavošću koja je svojstvena toj oznaci.

Ta izmjena ne utječe na jedinstveni dokument.

10. Kretanje

U poglavlju 1. odjeljku IX. briše se točka 5. podtočka (b) koja se odnosi na kretanje između ovlaštenih skladišta.

Ta izmjena ne utječe na jedinstveni dokument.

11. Povezanost

Povezanost je izmijenjena kako bi se obuhvatila upućivanja na četiri nova dodatna zemljopisna naziva.

U skladu s time jedinstveni dokument mijenja se u dijelu koji se odnosi na povezanost sa zemljopisnim područjem.

12. Označivanje

U odjeljak XII. točku 2. dodaje se podtočka

„(b) Dodatni zemljopisni nazivi ispisani su u istom vidnom polju kao i naziv kontrolirane oznake izvornosti. Visina, širina i debljina znakova kojima su ispisani ti nazivi moraju biti jednake kao za znakove kojima je ispisan naziv kontrolirane oznake izvornosti.”

„(d) Na oznaci vina koja nemaju dodatni zemljopisni naziv može se navesti naziv manje zemljopisne jedinice:

— ako je riječ o registriranoj lokaciji,

— ako je ta jedinica navedena na izjavi o berbi.

Naziv registrirane lokacije ispisan je znakovima koji ne smiju biti viši, širi i deblji od polovine znakova kojima se ispisan naziv kontrolirane oznake izvornosti. Nalazi se u istom vidnom polju kao i naziv kontrolirane oznake izvornosti.”

U skladu s time jedinstveni dokument mijenja se u točki 9., koja se odnosi na dodatne uvjete.

13. Obveze podnošenja izjava

Konačni datum podnošenja izjave o proizvedenim količinama pomiče se s 15. prosinca na 31. prosinca.

Prethodna izjava o transakciji mijenja se u prethodnu izjavu o otpremi.

Ta izmjena ne utječe na jedinstveni dokument.

14. Odstupanje

Pojašnjeni su načini podnošenja izjave o odstupanju.

Ta izmjena ne utječe na jedinstveni dokument.

15. Registar

U vođenje registara unesene su prilagodbe teksta:

— u poglavlju 2. odjeljku II. točki 2.: — u podtčki (b) riječi „do datuma podnošenja izjave o proizvedenim količinama” i „i kiselost mošta” brišu se — u podtočki (c) riječ „evidenciju” zamjenjuje se pojmom „registar” — u podtočki (d) riječ „evidenciju” zamjenjuje se pojmom „registar”, a riječi „ili koji stavlja u potrošnju vina kontrolirane oznake izvornosti koja nisu pakirana” briše se.

Ta izmjena ne utječe na jedinstveni dokument.

16. Glavni elementi koje treba kontrolirati

Poglavlje 3. izmijenjeno je kako bi se uskladio tekst glavnih elemenata koje treba kontrolirati u specifikaciji proizvoda regija Nantesa.

Ta izmjena ne utječe na jedinstveni dokument.

JEDINSTVENI DOKUMENT

1. Naziv proizvoda

Muscadet Sèvre et Maine

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

Vina su bijela, suha i mirna.

Vina imaju sljedeća svojstva:

— najmanja prirodna alkoholna jakost po volumenu iznosi 10 %, — najveći udio fermentabilnog šećera (glukoza i fruktoza) iznosi 3 grama po litri, — najveći udio hlapljivih kiselina iznosi 10 miliekvivalenata po litri, — najveća ukupna alkoholna jakost po volumenu nakon obogaćivanja iznosi 12 %. Ukupni udio kiselina, ukupni udio sumporova dioksida u vinima i ukupna stvarna alkoholna jakost u skladu su s pragovima utvrđenima propisima Zajednice. Vina su bijela, suha i mirna. Uravnoteženog su i blagog okusa, zaokružena do svježa i razvijaju složen buke aroma u kojima prevladavaju voćne ili cvjetne note. Dugo dozrijevanje ponekad pogoduje njihovu starenju. Pažljivo se pune u boce kako bi se očuvala i pojačala izražajnost bogatstva njihovih aroma. Opća analitička svojstva Najveća ukupna alkoholna jakost (u % volumnog udjela) Najmanja stvarna alkoholna jakost (u % volumnog udjela) Najmanji ukupni udio kiselosti Najveći udio hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Enološki postupci

a. Osnovni enološki postupci

Postupak uzgoja

Najmanja gustoća sadnje vinove loze iznosi 6 500 trsova po hektaru.6 500 trsova po hektaru.

Razmak između redova ne smije biti veći od 1,5 metara, a razmak između trsova u istom redu mora biti između 0,9 metara i 1,1 metra.

Vinova loza obrezuje se s najviše 12 pupova po trsu:

— kratkom rezidbom na reznike s najviše pet reznika po trsu ili

— rezidbom jednostruki ili dvostruki Guyot.

Rezidba se dovršava prije pupanja ili 5. faze prema skali Eichhorn i Lorentz.

Bez obzira na način rezanja vinova voza može se rezati s četiri dodatna pupa po trsu pod uvjetom da u fenološkoj fazi kada je izbilo 11 ili 12 listova, broj rodnih izdanaka po trsu ne iznosi više od 12.

Poseban enološki postupak

Zabranjena je toplinska obrada grožđa na temperaturi nižoj od –5 °C.

Vina nakon obogaćivanja ne premašuju ukupnu alkoholnu jakost po volumenu od 12 %.

Po završetku alkoholne fermentacije i najmanje do 1. ožujka godine koja slijedi nakon godine berbe ostavljaju se da dozrijevaju na sitnom talogu. U trenutku pakiranja ili prvog slanja izvan vinskih podruma još se nalaze na svojem sitnom talogu.

Uz prethodno navedene odredbe, u pogledu enoloških postupaka vina poštuju obveze utvrđene u propisima Zajednice te u Zakoniku o poljoprivredi i morskom ribarstvu.

b. Najveći prinos

66 hektolitra po hektaru

6. Razgraničeno zemljopisno područje

Sve faze proizvodnje odvijaju se na zemljopisnom području koje je odobrio Nacionalni institut za podrijetlo i kvalitetu na sjednici nadležnog nacionalnog povjerenstva održanoj 15. lipnja 2017. Na datum kada je nadležni nacionalni odbor odobrio ovu specifikaciju proizvoda, to je područje obuhvaćalo područje sljedećih općina ili dijelova općina na temelju službenog zemljopisnog šifrarnika iz 2018.:

— departman Loire-Atlantique: Aigrefeuille-sur-Maine, Basse-Goulaine, Le Bignon (dio), La Chapelle-Heulin, Château-Thébaud, Clisson, Divatte-sur-Loire (samo za područje delegirane općine La Chapelle-Basse-Mer), Gétigné (dio), Gorges, La Haie-Fouassière, Haute-Goulaine, Le Landreau, Le Loroux-Bottereau (dio), Maisdon-sur-Sèvre, Monnières, Montbert (dio), Mouzillon, Le Pallet, La Regrippière, Remouillé, Saint-Fiacre-sur-Maine, Saint-Hilaire-de-Clisson, Saint-Julien-de-Concelles, Saint-Lumine-de-Clisson, Les Sorinières (dio), Vallet, Vertou,

— departman Maine-et-Loire: Sèvremoine samo za područje delegiranih općina Saint-Crespin-sur-Moine i Tillières.

— departman Vendée: Cugand (dio), Saint-Hilaire-de-Loulay (dio).

7. Glavne sorte vinove loze

Melon B

8. Opis povezanosti

Informacije o zemljopisnom području

Opis prirodnih čimbenika koji pridonose povezanosti

Vinograd kontrolirane oznake izvornosti „Muscadet Sèvre et Maine” odlikuje se nepravilnim reljefom povezanim s osobito gustom hidrografskom mrežom. Na istoku grada Nantesa, na obroncima koji se nadvijaju nad rijekom Loire i močvarnim područjem Goulaine, ili dalje na jugu, na padinama rijeka Sèvre i Maine i njihovih pritoka, čestice vinograda zauzimaju brežuljke i oblikuju krajolike. To područje središnji je dio zemljopisnog područja kontrolirane oznake izvornosti „Muscadet” i prostire se na dio departmana Loire-Atlantique, Maine-et-Loire i Vendée.

Klima zemljopisnog područja, iako je pod utjecajem blizine Atlantskog oceana, odlikuje se određenim razlikama. Tako su zimske temperature, uglavnom vrlo blage, izrazito umjerene na sjeveru, u blizini rijeke Loire i močvarnog područja Goulaine, gdje se nalazi dodatni zemljopisni naziv „Goulaine” kao i na zapadnom dijelu područja, gdje se nalazi dodatni zemljopisni naziv „Château-Thébaud”, koji je više podložan oceanskom utjecaju. Osjetno su niže prema jugoistoku, gdje se nalaze dodatni zemljopisni nazivi „Mouzillon – Tillières”, „Gorges” i „Clisson”, udaljeniji od rijeke Loire i močvarnog područja Goulaine. Pod utjecajem povjetarca s oceana ljeta su uglavnom svježa, s malom količinom padalina i velikim brojem sunčanih dana.

Geološka struktura zemljopisnog područja odlikuje se raznolikim stijenama koje su nastale u doba paleozoika:

— na sjeveru i sjeveroistoku prevladavaju mikašisti, kojima se na rubu močvarnog područja pridružuje gnajs, isprekidan naslagama zelenih stijena, riječ je o metamorfnoj cjelini koja je temelj dodatnog zemljopisnog naziva „Goulaine”,

— na istoku se nalazi veliki masiv od gabra, koji čini geološki kostur dodatnog zemljopisnog naziva „Gorges” i prostire se duž rijeke Sanguèze, gdje se nalazi dodatni zemljopisni naziv „Mouzillon – Tillières”,

— zapadni dio zemljopisnog područja počiva na podlozi sastavljenoj ponajprije od ortognajsa te blago kiselog gnajsa i granodiorita, koji čine temelj dodatnog zemljopisnog naziva „Château-Thébaud”,

— u središtu zemljopisnog područja smješten je dodatni zemljopisni naziv „Le Pallet”, u dijelu u kojem su stijene blago alterirane i izrazito napuknute, dok je facijes gnajsa na kojem se prostire dodatni zemljopisni naziv „Monnières – Saint-Fiacre” često alteriraniji,

— na jugu fisura odvaja masiv od krupnozrnatog granita kojim je obilježeno zemljopisno područje dodatnog zemljopisnog naziva „Clisson”.

Ponegdje je primarni sloj prekriven pjeskovitoglinastim sedimentima s neravnomjernim udjelom kamenčića.

Unatoč različitostima na navedenim formacijama najčešće se nalaze smeđa ocjedita, pjeskovita i šljunkovita tla, ponekad obogaćena glinom u podslojevima koje čini gabro. U skladu s praksama područje čestice za berbu grožđa strogo je ograničeno na dijelove sa zdravim, plitkim i umjereno plodnim tlima, sklonima zagrijavanju i s ograničenom mogućnošću zadržavanja vode.

Opis ljudskih čimbenika koji pridonose povezanosti

Redovnik sveti Martin, osnivač opatije Vertou iz 6. stoljeća, prvi je organizirao uzgoj vinove loze na obroncima rijeka Sèvre i Maine. Vinograd se razvijao tijekom cijelog srednjeg vijeka, duž plovnih dijelova tih dviju rijeka, što je osobito pogodovalo ranom procvatu vinograda dodatnih zemljopisnih naziva „Château-Thébaud”, „Monnières – Saint-Fiacre” i „Le Pallet”. Od 16. stoljeća, pod utjecajem međunarodne trgovine sa sjedištem u Nantesu, sorta melon B konačno se ukorijenila u toj regiji. Naziv „Muscadet” prvi se put javlja 1635., na ugovoru u zakupu u Gorgesu. Krajem 18. stoljeća gotovo dvije trećine zemlje župe Monnières zasađene su vinovom lozom, što je znak da se regija opredijelila za vinogradarstvo.

Nakon pljačkanja na marginama ratova u pokrajini Vendée od 1793. do 1794., a zatim štete uzrokovane filokserom, vinogradarstvo je prilagodilo nove tehnike, kao što su nasadi u nizovima i rezidba Guyot. Otada je proizvodno umijeće jasno propisano: usvojena je jedino sorta melon B, uz veliku gustoću sadnje, kontrolu vinove loze i ograničenje njezina prinosa, uz berbu grožđa u fazi pune zrelosti.

Kako bi proizvodili bogata i složena vina, gospodarski subjekti primjenjuju poseban način proizvodnje vina, „metodu iz Nantesa”, prema kojoj se vino drži na sitnom talogu najmanje jednu zimu bez pretakanja, a riječ je o umijeću proizašlom iz navike proizvođača da čuvaju bačvu najboljeg vina na talogu za buduće blagdane. Taj način dozrijevanja vinima daje zaokruženost i punoću jer ga obogaćuje manoproteinima i drugim spojevima nastalima autolizom stijenki stanica kvasca. Uz to, ta metoda koja se temelji na izostanku manipulacije vinima i njihovu čuvanju u okruženju bogatom ugljikovim dioksidom, uz strogo ograničavanje oksidacije i otpuštanja hlapivih spojeva, omogućava očuvanje aroma koje nastaju tijekom alkoholnog vrenja sve do proljeća i nakon njega. Vina se tijekom dozrijevanja obogaćuju i tercijarnim aromama. Grožđe, mošt i vina sorte melon B zapravo sadržavaju visok udio glikozidnih prekursora aroma. Navedene molekule, sastavljene od aglikona vezanih na šećere, u stanju u kojem jesu nemaju mirisa. Pucanjem β-glikozidnih veza, uslijed djelovanja različitih kemijskih i enzimskih procesa, nastaju izrazito mirisni spojevi, ponajprije monoterpeni i C13-norizoprenoidi, uz stvaranje ponajprije β-damaskona, tvari poznate po ulozi pojačivača voćnih aroma vina. Gospodarski subjekti stekli su posebna znanja i vještine u području zaštite vina od oksidacije u bačvi i njegova pažljivog punjenja u boce, koja omogućuju da se ti mirisi oslobađaju što je dulje moguće i da vina postanu složenija. Navedena praksa ponekad je prilagođena varijacijama okruženja, kao što je berba izrazito zrela grožđa za dodatne zemljopisne nazive „Clisson”, „Monnières – Saint-Fiacre” i „Mouzillon – Tillières”, zadržavanje visokog postotka organskih kiselina u moštu za dodatne zemljopisne nazive „Gorges” i „Château-Thébaud”, rana berba za dodatni zemljopisni naziv „Goulaine” ili produljeno dozrijevanje vina na sitnom talogu za najbolja vina. Vina koja s dodatnim zemljopisnim nazivom drže se na talogu do pakiranja. Pune se u boce odmah u vinskom podrumu kako bi se ograničio rizik od oksidacije i smanjio gubitak aroma.

U želji da zaštite kvalitetu i ugled svojih vina, proizvođači iz općine La Haie-Fouassière i okolice 1925. sudskim putem ishodili su mogućnost da svoja vina označavaju nazivom „Muscadet Grands Crus de Sèvre et Maine”. Kontrolirana oznaka izvornosti „Muscadet Sèvre et Maine” priznata je 1936. Propis svojstven tradicionalnoj oznaci „sur lie” utvrđen je 1977., a od 1994. očituje se punjenjem vina u boce tijekom godina koja slijedi nakon godine berbe, u samim vinskim podrumima, kako bi se ograničila pretakanja vina.

Zemljopisno područje otada je izrazito specijalizirano u pogledu proizvodnje vina, s brojnim općinama na čijem se području velikim dijelom uzgaja jedino sorta melon B. S približno 8000 hektara koje obrađuje 600 proizvođača, 2016. vina kontrolirane oznake izvornosti „Muscadet Sèvre et Maine” čine gotovo 70 % količine vina koje se stavlja na tržište za sve kontrolirane oznake izvornosti u vinogradima u regiji Nantesa. Više od polovine tih vina nosi oznaku „sur lie”.

Pojedinosti o kakvoći proizvoda i karakteristikama proizvoda

Vina kontrolirane oznake izvornosti „Muscadet Sèvre et Maine” bijela su, suha i mirna. Uravnoteženog su i blagog okusa, zaokružena do svježa i razvijaju složen buke aroma u kojima prevladavaju voćne ili cvjetne note. Pažljivo se pune u boce kako bi se očuvala i pojačala izražajnost bogatstva njihovih aroma.

Vina s oznakom „sur lie” uglavnom su uravnotežena okusa i zaokružena, složenijeg mirisnog bukea, a mogu biti blago pjenušava zbog rezidualna ugljikova dioksida nastalog tijekom alkoholne fermentacije. Da bi se očuvala svježina, bogatstvo aroma vina i njihov endogeni ugljikov dioksid, vina se tijekom dozrijevanja štite od oksidacije. Budući da je njihov udio ugljikova dioksida previsok za punjenje u fleksibilne spremnike, vina se pune u boce i to uz posebnu pažnju.

Dugo dozrijevanje ponekad pogoduje njihovu starenju, kao za vina koja imaju dodatni zemljopisni naziv:

— „Château-Thébaud”, čija se vina uobičajeno odlikuju visokom kvalitetom i elegancijom bukea, s aromama voća, cvijeća i aromatskog bilja, što su obilježja koja u ustima ostavljaju dojam slanih, svježih i mineralnih vina,

— „Clisson”, čija se vina općenito odlikuju vrlo koncentriranim intenzivnim okusom i snažnim, osobito voćnim aromama (zrelo voće, kuhano voće),

— „Gorges”, čija se vina najčešće ističu snažnim okusom, naglašenim kiselošću i gorčinom, te mineralnim aromama ili aromama mentola,

— „Goulaine”, čija se vina obično odlikuju intenzivnim bukeom u kojem prevladavaju note svježeg voća, zrelog voća, suhog voća i cvjetne note te koja se ističu ravnotežom, zaokruženošću, blagom gorčinom i dojmom baršunaste teksture koja se dugo zadržava u ustima,

— „Mouzillon – Tillières”, čija se vina, slabih aroma dok su mlada, kasnije često odlikuju cvjetnim i citrusnim aromama, aromama aromatičnog bilja, brioša i minerala, s okusom čija je koncentrirana struktura istaknuta blagom gorčinom i trpkošću,

— „ Monnières – Saint-Fiacre”, čija se vina često ističu snažnim mirisom zrelog ili ušećerenog voća i balzamičnim notama, dok im je okus bogat i raskošan, kremastog dojma ublaženog vrlo blagom gorčinom,

— „Le Pallet”, čija se vina često ističu nježnom ravnotežom okusa i vrlo blagim aromatskim bukeom, u kojem prevladava cvjetni element.

Kako bi se očuvale prednosti dobivene dozrijevanjem te spriječila oksidacija i gubitak aroma, vina s navedenim dodatnim zemljopisnim nazivima pune se u boce izravno u vinskim podrumima.

Uzročna veza

Zahvaljujući gruboj teksturi naslijeđenoj od starih stijena, tla zemljopisnog područja jamče rani početak ciklusa vinove loze i ograničavaju njezinu bujnost. Blage zime pridonose tom ranom dozrijevanju, a ljetno sunce i vjetrovi s mora štite biljke od zdravstvenih ugroza. Navedena tla osiguravaju umjereno i redovno napajanje vodom, što je jamstvo dobre zrelosti, zahvaljujući maloj zalihi vode i razlomljenosti koje omogućuje duboko prodiranje korijena. Kroz stoljeća se u navedenim okolnostima nametnuo uzgoj sorte melon B, tim više što su umjerene ljetne temperature zemljopisnog područja idealne za očuvanje svježine i aroma kojima se odlikuju vina dobivena od te nježne bijele sorte.

Duga povijest proizvodnje vina na navedenom zemljopisnom području, sklonost ranom dozrijevanju i gustoća vinove loze kojima se odlikuje, odavno su pogodovali objedinjavanju uzgojnih praksi. U želji da zaštite autentičnost svojih proizvoda proizvođačima je 1936. priznata kontrolirana oznaka izvornosti, među prvim kontroliranim oznakama izvornosti u Francuskoj, nakon pokretanja postupka tijekom dvadesetih godina prošlog stoljeća.

Zahvaljujući svojem umijeću gospodarski subjekti u mogućnosti su kontrolirati proizvodnju i brati zdravo grožđe u fazi pune zrelosti. Vina proizvedena u skladu s lokalnim praksama drže se na talogu do pakiranja, bez pretakanja. Zahvaljujući blagim zimskim temperaturama zemljopisnog područja, koje pogoduju interakciji s talogom, vina tijekom dozrijevanja postaju još bolja te od sljedećeg proljeća poprimaju još bogatiji okus. Pažljivim punjenjem u boce omogućuje se očuvanje važnih svojstava vina, a određene arome nastavljaju se razvijati i nakon pakiranja. To umijeće, savršeno prilagođeno mogućnostima prirodnog okruženja i sorte melon B, omogućuje mirisnim molekulama nastalima tijekom fermentacije i glikozidnim prekursorima aroma da se u potpunosti izraze u vinu.

Punjena u boce tijekom godine koja slijedi nakon godine berbe, vina kontrolirane oznake izvornosti s oznakom „sur lie”, zadržavaju svoju karakterističnu svježinu, istaknutu blagim pjenušanjem koje uzrokuje preostali ugljikov dioksid nastao tijekom proizvodnje vina. Kako bi se spriječila oksidacije, ta se vina pakiraju odmah u vinskim podrumima. Navedena tradicionalna praksa koja manipulaciju proizvodom svodi na minimum, u potpunosti je prikladna za očuvanje nježnih mirisnih elemenata vina. Raznolikost stijena, a posljedično i tla, topografske varijacije i klimatske razlike povezane s udaljenošću vinogradarskih otoka od vodenih površina, dijelom objašnjavaju aromatsku složenost tih vina. Iskorištavanje raznolikosti prirodnog okruženja i primjena zahtjevnih vinogradarskih praksi, omogućilo je da se izraze posebnosti i promiču dodatni zemljopisni nazivi koji su dragulj kontrolirane oznake izvornosti:

— područje „Château-Thébaud”, koje se nalazi na zapadu, na uzvisinama uz Mainu, osigurava klimu povoljnu za rano dozrijevanje i čija tla, nastala od gnajsa i grandiorita, omogućuju da vinova loza duboko pusti korijenje, a daju mošt bogat organskim kiselinama koje, nakon dugotrajnog dozrijevanja, pogoduju kvalitetnim vinima čiji svjež i mineralan okus dugo ostaje u ustima,

— „Clisson”, gdje međusobno djelovanje relativno kasne klime, plitkih pjeskovitih tala nastalih od granita, izraženih obronaka na padinama rijeka Sèvre ili Maine i praksa usmjerenih na postizanje vrlo zrela grožđa i dugotrajno dozrijevanje na sitnom vinskom talogu, daju vinima bogatstvo okusa i karakteristične voćne arome,

— „Gorges”, čija glinasta tla nastala alteracijom gabra i relativno kasna lokalna klima, zajedno s praksama da se grožđe bere prije potpune tehnološke zrelosti, a vino zatim dugo dozrijeva u redukcijskom okruženju na vinskom talogu, daju živahan okus vina i svjež, mineralan miris,

— područje „Goulaine”, na kojem zemljišta, razvijena na neznatno alteriranim metamorfnim stijenama, u klimi koju u velikoj mjeri ublažava blizina rijeke Loire i močvara, pogoduju brzom dozrijevanju grožđa koje, zahvaljujući ranoj berbi u trenutku pune zrelosti, daju izražajna, uravnotežena i pitka vina s aromama svježeg i suhog voća,

— područje „Monnières – Saint-Fiacre” nalazi se na brežuljcima i obroncima duž rijeke Sèvre, a njegova tla, razvijena na slabo kiselom, usitnjenom ili alteriranom gnajsu, dovode do spore kinetike dozrijevanja, što omogućuje dobivanje vrlo zrela grožđa koje daje bogata i jaka vina, s notama zrelog pa sve do ušećerenog voća,

— „Mouzillon – Tillière”, na istoku vinograda, gdje uzajamno djelovanje kontinentalnije klime i pjeskovito-glinastih tla nastalih na slabo alteriranim stijenama gabro, pogoduje izrazitom dozrijevanju, čime se dobivaju vina koja s vremenom, nakon pažljiva dozrijevanja, imaju intenzivne arome s notama brioša i začina te voćnim i cvjetnim notama,

— „Le Pellet”, gdje su duga tradicija uzgoja vinove loze i povezanost proizvođača omogućili da se ukorijeni umijeće koje na najbolji način iskorištava potencijal zrelog ubranog grožđa na šljunkovitom napuknutom tlu, što određuje sklad okusa vina i nježnost njihovih cvjetnih aroma.

Gospodarski subjekti naučili su kako sačuvati aromatska svojstva navedenih vina koja starenjem postaju sve bolja, tako što prilikom pakiranja u najvećoj mogućoj mjeri ograničavaju njihov doticaj s kisikom iz zraka. U tu svrhu i u skladu s lokalnim praksama ta se vina pune u boce u samim vinskim podrumima.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

nacionalno zakonodavstvo

Vrsta dodatnog uvjeta:

Pakiranje na razgraničenom zemljopisnom području

Opis uvjeta:

Vina koja bi mogla nositi oznaku „sur lie” pakiraju se na razgraničenom području.

Kako bi se sačuvala svojstva dobivena načinom proizvodnje i dozrijevanjem, osobito njihova svježina, složene arome, od kojih se neke razvijaju nakon pakiranja, i blago pjenušanje uzrokovano udjelom endogenog ugljikovog dioksida, i kako bi se spriječila pretakanja, vina koja bi mogla nositi oznaku „sur lie” pakiraju se u boce u vinskim podrumima od 1. ožujka do 31. prosinca godine koja slijedi nakon godine berbe.

Taj poseban način dozrijevanja vinima daje zaokruženost i punoću jer ga obogaćuje manoproteinima i drugim spojevima nastalima autolizom stijenki stanica kvasca. Ta se metoda temelji na izostanku manipulacije vinima i njihovu čuvanju u okruženju bogatom ugljikovim dioksidom, uz strogo ograničavanje oksidacije i otpuštanja hlapivih spojeva.

Budući da je njihov udio ugljikova dioksida previsok za punjenje u fleksibilne spremnike, vina se pune u boce i to uz posebnu pažnju.

U trenutku pakiranja ili prvog slanja izvan vinskih podruma još se nalaze na svojem sitnom vinskom talogu.

Područje u neposrednoj blizini

Pravni okvir:

nacionalno zakonodavstvo

Vrsta dodatnog uvjeta:

Odstupanje u pogledu proizvodnje na razgraničenom zemljopisnom području

Opis uvjeta:

Područje u neposrednoj blizini, utvrđeno odstupanjem za proizvodnju, izradu i dozrijevanje vina, u kojem se odvijaju proizvodnja, izrada, dozrijevanje i pakiranje vina koja bi mogla nositi oznaku „sur lie”, obuhvaća područja općina ili dijelova sljedećih općina, na temelju službenog zemljopisnog šifrarnika iz 2018.:

— departman Loire-Atlantique: Ancenis, La Bernerie-en-Retz, Le Bignon (dio), La Boissière-du-Doré, Bouaye, Bouguenais, Boussay, Brains, Carquefou, Le Cellier, Chaumes-en-Retz, Chauvé, Cheix-en-Retz, La Chevrolière, Corcoué-sur-Logne, Couffé, Divatte-sur-Loire (samo za područje delegirane općine Barbechat), Frossay, Geneston, Gétigné (partie), Legé, Ligné, La Limouzinière, Loireauxence (samo za područje delegiranih općina La Chapelle-Saint-Sauveur i Varades), Le Loroux-Bottereau (dio), Machecoul-Saint-Même, La Marne, Mauves-sur-Loire, Mésanger, Montbert (dio), Montrelais, Les Moutiers-en-Retz, Oudon, Paulx, Le Pellerin, La Planche, Pont-Saint-Martin, Pornic, Port-Saint-Père, La Remaudière, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Géréon, Saint-Hilaire-de-Chaléons, Saint-Léger-les-Vignes, Saint-Lumine-de-Coutais, Saint-Mars-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières (dio), Thouaré-sur-Loire, Touvois, Vair-sur-Loire, Vieillevigne, Villeneuve-en-Retz, Vue.

— departman Maine-et-Loire: Beaupréau-en-Mauges (samo za područje delegiranih općina Beaupréau i Gesté), Ingrandes-Le Fresne sur Loire (samo za područje delegirane općine Fresne-sur-Loire), Mauges-sur-Loire (samo za područje delegiranih općina La Chapelle-Saint-Florent, Le Marillais i Saint-Florent-le-Vieil), Montrevault-sur-Èvre (samo za područje delegiranih općina La Boissière-sur-Èvre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart i Saint-Rémy-en-Mauges), Orée d’Anjou, Sèvremoine (samo za područje delegiranih općina Montfaucon-Montigné i Saint-Germain-sur-Moine).

— departman Vendée: Cugand (dio), Montaigu, Rocheservière, Saint-Étienne-du-Bois, Saint-Hilaire-de-Loulay (dio), Saint-Philbert-de-Bouaine.

Pravni okvir:

nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Nazivu kontrolirane oznake izvornosti može se dodati oznaka „sur lie” za vina koja ispunjavaju uvjete proizvodnje koji su za tu oznaku utvrđeni u specifikaciji.

Nazivu kontrolirane oznake izvornosti može se dodati zemljopisni naziv „Val de Loire” u skladu s pravilima utvrđenima za upotrebu te zemljopisne oznake u specifikaciji proizvoda.

Nazivu kontrolirane oznake izvornosti mogu se dodati dodatni zemljopisni nazivi „Clisson”, „Gorges”, „Le Pallet”, „Château-Thébaud”, „Goulaine”, „Monnières – Saint-Fiacre” i „Mouzillon – Tillières” za vina koja ispunjavaju uvjete proizvodnje utvrđene za zemljopisne nazive u specifikaciji proizvoda.

Znakovi kojima je ispisana oznaka „sur lie” i zemljopisni naziv „Val de Loire” ne smiju biti ni viši ni deblji od znakova kojima je ispisan naziv kontrolirane oznake izvornosti.

Na vinima s oznakom „sur lie” ili dodatnim zemljopisnim nazivima „Clisson”, „Gorges” i „Le Pallet” navodi se godina proizvodnje.

Pravni okvir:

nacionalno zakonodavstvo

Vrsta dodatnog uvjeta:

Dodatne odredbe koje se odnose na označivanje

Opis uvjeta:

Dodatni zemljopisni nazivi ispisani su u istom vidnom polju kao i naziv kontrolirane oznake izvornosti. Visina, širina i debljina znakova kojima su ispisani ti nazivi moraju biti jednake kao za znakove kojima je ispisan naziv kontrolirane oznake izvornosti.”

Na oznaci vina koja nemaju dodatni zemljopisni naziv može se navesti naziv manje zemljopisne jedinice:

— ako je riječ o registriranoj lokaciji,

— ako je ta jedinica navedena na izjavi o berbi.

Naziv registrirane lokacije ispisan je znakovima koji ne smiju biti viši, širi i deblji od polovine znakova kojima se ispisan naziv kontrolirane oznake izvornosti. Nalazi se u istom vidnom polju kao i naziv kontrolirane oznake izvornosti.

Poveznica na specifikaciju proizvoda

https://info.agriculture.gouv.fr/gedei/site/bo-agri/document_administratif-7e913c79-1202-4697-b5ed-a01af13ee5f8

(1) SL L 9, 11.1.2019., str. 2.